Foto: HRT

GOST današnje HRT-ove emisije Nedjeljom u dva bio je povjesničar iz Splita Dragan Markovina.

Ovaj uskoro bivši profesor na splitskom Filozofskom fakultetu javnosti je poznat i po svom političkom angažmanu: na prošlim lokalnim izborima natjecao se s nezavisnom listom "Drugo lice Splita".



Prikupljao je i potpise protiv postavljanja kipa Franji Tuđmanu, pred sam kraj mandata Željka Keruma, a poznat je i kao protivnik Tuđmanove politike. Poznanici i kolege ga opisuju kao osobu koji je uvijek imao mišljenje manjine i kao "incidentnog" u političkim stavovima, što neki vide i kao razlog što mu nije produljen ugovor na poslu.



Dekan fakulteta dr.sc. Aleksandar Jakir to poriče i tvrdi da je razlog nedostatak sredstava, i da cijeli slučaj nema političku pozadinu.



"Taj koncept da se svakoga tko ima drugačiji stav proglašava državnim neprijateljem je totalna glupost", započeo je svoje gostovanje Markovina pred Aleksandrom Stankovićem, a potom i komentirao svoja stajališta o Franji Tuđmanu.



"Danas se o njemu razgovara mirnije jer je postignut jedan konsenzus o tome da ga se više ne problematizira. No, činjenica je da je prošlo nešto više od godinu dana da mu se podigao spomenik u Splitu. Ako ćemo se ozbiljno pozabaviti tim dobom, ne može se naći nešto pozitivno iz njegova nasljeđa, i ljudi se trebaju suočiti s tim što je on napravio dok je vladao", rekao je.



S tvrdnjom da je Tuđmanu samostalna Hrvatska bila "svetinja" Markovina se slaže.



"Tuđman je započeo antimoderni pokret koji nas je unazadio"



"Nije uopće dvojbeno da jest, inače ne bi niti pobjeđivao na izborima, on je pogodio osjećaje građana u tom razdoblju. Međutim, treba postaviti tezu zašto bi država bila krajnji cilj, to je ambalaža. Mislim da je najvažnije imati sadržaj, pitati se koji je sadržaj države koja se osamostaljuje i što će dalje graditi. Mislim da je sadržaj Tuđmana bio čisti nacionalizam, potpuni antimoderni pokret koji je 90-ih stvoren u Hrvatskoj, i nakon njegove vladavine mi se nismo oporavili, nego smo doživjeli civilizacijski i socijalni slom", zaključuje povjesničar.



Na pitanje kako bi Hrvatska izgledala da je Vlado Gotovac pobijedio tadašnje izbore u samostalnoj Hrvatskoj, komentirao je da za Gotovca, sudeći i po napadu u kojem je jako ozlijeđen u Puli tijekom govora, u onom stanju društvene svijesti nije bilo mjesta.



"Svakako se moglo očekivati da bi s njim bilo drugačije", misli Markovina.



Na pitanje Stankovića vide li ga ljudi kao "Jugoslavena", rekao je da vrlo vjerojatno samo postavlja pitanja koja drugi ne žele postaviti.



"Mislim samo da nam dugoročni nacionalizam koji traje već 25 godina ne može ništa donijeti", odgovorio je.



O nedavnoj izjavi predsjednika Ive Josipovića da je Franjo Tuđman bio antifašist, Markovina upozorava na motive aktualnog predsjedničkog kandidata.

"Činjenica je da je tri tisuće spomenika antifašističke borbe bilo uništeno u njegovo vrijeme, a nije napravio ništa po tom pitanju, i da je Splitu danas niti jedna ulica nema naziv koji bi podsjetio ljude na partizansku borbu, a da ne govorim o izjavama u kojima govori da je sretan da mu žena nije Srpkinja ni Židovka", prisjetio se.



"Suludo je bilo koga u moderno vrijeme stavljati u Ustav!"



O ideji da se Franju Tuđmana stavi u hrvatski Ustav, Markovina misli da je potpuno nepotrebna.



"To je potpuna suluda pomisao, stavljati neku osobu u Ustav u moderno doba je nevjerojatno! Sve što je bilo negativno u prošlom razdoblju smo zadržali, a sve što je bilo dobro u upravljanju i kulturi smo maknuli. To je samo dokaz totalitarne svijesti i ničeg drugog", rekao je.



Na pitanje je li član neke stranke u pogledu svojih stajališta i gdje bi se smjestio, tvrdi da nije član niti jedne, ali vjeruje u novoosnovanu stranku.

Podržava Radničku frontu



"Ono što mi je perspektivno je Radnička fronta, jedino kod nje vidim da je na tragu da se osvijesti činjenica da je država pred općim krahom. Teško će im biti bilo što ostvariti, naići će na puno otpora, ali ja im želim svaki uspjeh", izjavio je.



O tome može li revolucija po njihovim idejama ponovna biti aktualna u našem društvu, rekao je da je teško za očekivati da će takva ideja prijeći u nešto masovno.



"Nema nikakvog smisla pozivati na nasilje ili ugrožavanje života, ali mislim da bi trebalo imati revolucionarni pristup u samim idejama. Sami smo se proglasili liberalnim kapitalistima, ali ljudima ne treba oduzimati nadu da vjeruju u nešto drugo."



Markovina se zalaže za građansku participaciju i smatra da je sustav u kojemu se u četiri godine može birati predstavnike, a tu zatim utjecaj na njihov rad prestaje, potpuno nepravedan, i za primjer je naveo Milana Bandića.

Kao strastveni navijač Hajduka smatra da bi se spas u hrvatskom sportu našao kada bi se iz njega "očistili" prizivi na ustaštvo i mržnju.

Tekst se nastavlja ispod oglasa

"Kada bi se uspjelo da taj isti navijački pokret koji veže čitavu regiju prestane raditi stvari poput istrčavanja s transparentima o Vukovaru, i iskorači u moderno doba, to bi bila strašno velika pobjeda i Hajduka i društva", rekao je.

"Dobio sam otkaz jer Vlada vodi lošu politiku"

Za otkaz, koji slijedi krajem ovog semestra akademske godine na Filozofskom fakultetu u Splitu, smatra da je glavni krivac država i njezina loša politika u obrazovanju.



"Školovali ste čovjeka i uložili u njega milijun kuna, i sad MZOS kaže da nema novaca da oni i rade, to je suludo!", rekao je. Ipak, najviše ga je zaboljela reakcija kolega.



"Meni se nitko nije obratio, svi su se pravili kao da nikad tu nisam ni bio. Ja ću odraditi ovaj semestar do kraja najviše radi studenata, ali to mi je jedino nešto što je ostavilo gorak okus, no ja nisam ni najmanje kriv za to."



Ne zna još što će raditi nakon ovog posla, a trenutačno piše za određene medije i priprema projekte za Europske uniju.



I dalje svoj život vidi u voljenom Splitu.



"Prije svega radi picigina, i načina života. Split više nije isti grad, a okuplja mediteranski način življenja i ja sam u njega zaljubljen od kad znam za sebe".



Komentirao je i da su se udžbenici promijenili od druge polovice 90-ih, u kojima je velik dio gradiva bio posvećen zločinima, a manje relevantnim podacima, i rekao da su današnji udžbenici o Domovinskom ratu napisani korektno.

"Milanović nije ljevičar, nego liberal"

Vjeruje da će "jugoslavenstvo" kao ideja koja će nadilaziti nacionalizme ovih krajeva i inzistirati na suradnji između ljudi uvijek postojati, ali da to nikada neće bit novi državni projekt.



Sebe opisuje kao ljevičara, ali tvrdi da nije radikalan i da samo ruši tabue. Za premijera Milanovića smatra da je liberal, a ne ljevičar.



"Inače mislim da je savršen predstavnik današnjeg SDP-a, koji nema nikakvu "idejnost". Prvo su se odrekli Srba, zatim radnika, i danas lutaju. Kad se netko tko je lud suoči sa nacionalističkim poimanjem svijeta, oni naravno tu gube jer nemaju jasan stav o ničemu, a njihovi politički protivnici ga imaju. SDP je duboko štetan za ovu zemlju, ovakav kakav je danas", poručio je.

Kao pobjednika na nadolazećim predsjedničkim izborima vidi Ivu Josipovića, iako smatra da bi se izbori kao ovakvi trebali ukinuti, jer nemaju smisla.

"Hrvatska ionako nema jasan stav o ničemu, i samo čeka što će joj narediti Europska unija.", zaključuje.